Сымаджэщым хущхъуэуи ерыскъыуи зыхуеинум хуэдиз иIэщ, ауэ а псори сымаджэхэм кърагъэщэху
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий дыгъуасэ щыIащ Налшык къалэм дэт сымаджэщ №1-м
Узыншагъэр хъумэнымкIэ IэнатIэм хьэгъэщагъэ куэд зэрыщызэхащIыхьым теухуауэ цIыхухэр къызэрытхьэусыхэм къыхэкIыу, КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий Налшык къалэм дэт клиникэ сымаджэщ №1-м дыгъуасэ кIуэри, абы и лэжьакIуэхэм, апхуэдэу хирургие, реанимацэ, гинекологие къудамэхэм щIэлъ сымаджэхэм захуигъэзащ.
ИпэжыпIэкIэ ныкъусаныгъэхэр, гугъуехьхэр егъэлеяуэ куэд мэхъу. Зэгъусэу цIыхуи 10, нэхъыбэж зыщIэлъ пэшхэм тыншыпIэ лъэпкъ щыIэкъым. Сымаджэхэм я Iыхьлыхэм къыхуахьыр яшхыу, хущхъуэхэм я нэхъыбапIэри езыхэм къащэхужу аращ. «АтIэ апхуэдэу щIыщытыр сыт, сымаджэщыр шхынымкIи хущхъуэхэмкIи ирикъуу къыщызэгъэпэщакIэ?» — еупщIащ КIуэкIуэ Юрий сымаджэщым и Iэтащхьэхэм. Ауэ абы и жэуапыр зыми къитакъым.
ПIащIэгъуэкIэ сымаджэщым къагъэсахэм ящыщ куэд кIэлындорхэм телъщ. Иджыблагъэ мы сымаджэщым лъхугъэм цIыхубз ныбжьыщIэ дыдэ щилIыкIащ. ИужькIэ наIуэ къызэрыхъуамкIэ, ар кърагъэлыфыну щытащ, и зэманым зэрыхуэфащэкIэ еIэзамэ. А зэманым, къызэрыщIэкIамкIэ, дохутыр нэхъыщхьэр лэжьапIэм щыIакъым.
ПхужымыIэным хуэдизу зэкIэлъымыкIуэщ Хэку зауэшхуэм ныкъуэдыкъуэ щыхъуахэм ящыщхэр зыщIагъэгъуалъхьэ пэшыр, сымаджэхэр щышхэ щIыпIэхэр.
КIуэкIуэ Юрий КъБР-м и Правительствэм и вице-премьерым и къалэнхэр зыгъэзащIэ Марьяш Иринэ, КъБР-м узыншагъэр хъумэнымкIэ и министрым и къалэнхэр зыгъэзащIэ Шэт Ирмэ сымэ я пщэ ирилъхьащ мы IуэхущIапIэр зыхуей хуэгъэзэнымкIэ зыхуэфащэ лэжьыгъэхэр зэфIагъэкIыну.
КъБР-м и Iэтащхьэмрэ
Правительствэмрэ я пресс-IуэхущIапIэ.
